title: Εκτελεστικός κανονισμός (ΕΕ) 2019/144 της Επιτροπής, της 28ης Ιανουαρίου 2019, σχετικά με τη χορήγηση άδειας για παρασκεύασμα 3-φυτάσης που παράγεται από Komagataella pastoris (CECT 13094) ως πρόσθετη ύλη ζωοτροφών για κοτόπουλα εκτρεφόμενα για ωοπαραγωγή και δευτερεύοντα είδη πουλερικών προς πάχυνση ή εκτρεφόμενα για ωοπαραγωγή ή αναπαραγωγή (κάτοχος της άδειας: Fertinagro Biotech S.L.) (Κείμενο που παρουσιάζει ενδιαφέρον για τον ΕΟΧ)

text:
                  31.1.2019

                  EL

                  Επίσημη Εφημερίδα της Ευρωπαϊκής Ένωσης

                  L 27/8

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/144 ΤΗΣ ΕΠΙΤΡΟΠΗΣ
         της 28ης Ιανουαρίου 2019
         σχετικά με τη χορήγηση άδειας για παρασκεύασμα 3-φυτάσης που παράγεται από Komagataella pastoris (CECT 13094) ως πρόσθετη ύλη ζωοτροφών για κοτόπουλα εκτρεφόμενα για ωοπαραγωγή και δευτερεύοντα είδη πουλερικών προς πάχυνση ή εκτρεφόμενα για ωοπαραγωγή ή αναπαραγωγή (κάτοχος της άδειας: Fertinagro Biotech S.L.)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
         Εκτιμώντας τα ακόλουθα:

                     (1)

                     Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής.

                     (2)

                     Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης άδειας για παρασκεύασμα 3-φυτάσης που παράγεται από Komagataella pastoris (CECT 13094). Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

                     (3)

                     Η αίτηση αφορά τη χορήγηση άδειας για την ταξινόμηση παρασκευάσματος 3-φυτάσης που παράγεται από Komagataella pastoris (CECT 13094) ως πρόσθετης ύλης ζωοτροφών για κοτόπουλα εκτρεφόμενα για ωοπαραγωγή και δευτερεύοντα είδη πουλερικών προς πάχυνση ή εκτρεφόμενα για ωοπαραγωγή ή αναπαραγωγή, στην κατηγορία πρόσθετων υλών «ζωοτεχνικές πρόσθετες ύλες».

                     (4)

                     Για το παρασκεύασμα 3-φυτάσης που παράγεται από Komagataella pastoris (CECT 13094), το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες», είχε χορηγηθεί δεκαετής άδεια χρήσης ως πρόσθετη ύλη ζωοτροφών για κοτόπουλα προς πάχυνση και όρνιθες ωοπαραγωγής με τον εκτελεστικό κανονισμό (ΕΕ) 2017/895 της Επιτροπής (2).

                     (5)

                     Η Ευρωπαϊκή Αρχή για την Ασφάλεια των Τροφίμων («η Αρχή»), στη γνώμη της της 21ης Φεβρουαρίου 2018 (3), κατέληξε στο συμπέρασμα ότι, στις προτεινόμενες συνθήκες χρήσης, η 3-φυτάση που παράγεται από Komagataella pastoris (CECT 13094) δεν έχει δυσμενείς επιπτώσεις στην υγεία των ζώων, στην υγεία του ανθρώπου ή στο περιβάλλον. Κατέληξε επίσης στο συμπέρασμα ότι η πρόσθετη ύλη έχει τη δυνατότητα να είναι αποτελεσματική στη βελτίωση της συγκράτησης του φωσφόρου στα κοτόπουλα προς πάχυνση και το εν λόγω συμπέρασμα μπορεί να εφαρμοστεί και στα κοτόπουλα που εκτρέφονται για ωοπαραγωγή. Δεδομένου ότι ο τρόπος δράσης μπορεί εύλογα να θεωρηθεί ότι είναι ο ίδιος στα είδη πουλερικών, η Αρχή προεξέτεινε το συμπέρασμα σχετικά με την αποτελεσματικότητα στα μικρά είδη πουλερικών προς πάχυνση και εκτρεφόμενα προς ωοπαραγωγή ή αναπαραγωγή. Η Αρχή δεν κρίνει αναγκαία τη θέσπιση ειδικών απαιτήσεων παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση όσον αφορά τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς που ορίστηκε με τον κανονισμό (ΕΚ) αριθ. 1831/2003.

                     (6)

                     Από την αξιολόγηση της 3-φυτάσης διαπιστώνεται ότι πληρούνται οι όροι για τη χορήγηση άδειας για την 3-φυτάση που παράγεται από Komagataella pastoris (CECT 13094), όπως προβλέπεται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να χορηγηθεί άδεια για τη χρήση του εν λόγω παρασκευάσματος, όπως προσδιορίζεται στο παράρτημα του παρόντος κανονισμού.

                     (7)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Για το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «βελτιωτικά της πεπτικότητας», χορηγείται άδεια για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Ιανουαρίου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 268 της 18.10.2003, σ. 29.

            (2)  Εκτελεστικός κανονισμός (ΕΕ) 2017/895 της Επιτροπής, της 24ης Μαΐου 2017, σχετικά με τη χορήγηση άδειας για παρασκεύασμα 3-φυτάσης που παράγεται από Komagataella pastoris (CECT 13094) ως πρόσθετης ύλης ζωοτροφών για κοτόπουλα προς πάχυνση και όρνιθες ωοπαραγωγής (κάτοχος της άδειας: Fertinagro Nutrientes S.L.) (ΕΕ L 138 της 25.5.2017, σ. 120).

            (3)  EFSA Journal 2018· 16(3):5203.

            ΠΑΡΑΡΤΗΜΑ

                        Αριθμός ταυτοποίησης της πρόσθετης ύλης

                        Επωνυμία του κατόχου της άδειας

                        Πρόσθετη ύλη

                        Σύνθεση, χημικός τύπος, περιγραφή, αναλυτική μέθοδος

                        Είδος ή κατηγορία ζώου

                        Μέγιστη ηλικία

                        Ελάχιστη περιεκτικότητα

                        Μέγιστη περιεκτικότητα

                        Λοιπές διατάξεις

                        Λήξη της περιόδου έγκρισης

                        Μονάδες δραστικότητας ανά kg πλήρους ζωοτροφής με περιεκτικότητα σε υγρασία 12 %

                           Κατηγορία ζωοτεχνικών πρόσθετων υλών. Λειτουργική ομάδα: βελτιωτικά της πεπτικότητας

                        4a25

                        Fertinagro Nutrientes S.L.

                        3-φυτάση
                        EC 3.1.3.8

                           Σύσταση πρόσθετης ύλης:

                        Παρασκεύασμα 3-φυτάσης
                        που παράγεται από Κοmagataella pastoris (CECT 13094) με ελάχιστη δραστικότητα: 1 000  FTU (1)/ml
                        Σε υγρή μορφή

                           Χαρακτηρισμός της δραστικής ουσίας:

                        3-φυτάση (EC 3.1.3.8) που παράγεται από Κοmagataella pastoris (CECT 13094)

                           Αναλυτική μέθοδος
                            (2)

                        Για την ποσοτικοποίηση της δραστικότητας της 3-φυτάσης στην πρόσθετη ύλη ζωοτροφών:

                                    —

                                    χρωματομετρική μέθοδος η οποία βασίζεται στην ενζυμική αντίδραση της φυτάσης επί του φυτικού οξέος.

                              Για την ποσοτικοποίηση της δραστικότητας της 3-φυτάσης σε ζωοτροφές:

                                    —

                                    χρωματομετρική μέθοδος η οποία βασίζεται στην ενζυμική αντίδραση της φυτάσης επί του φυτικού οξέος — EN ISO 30024.

                        Κοτόπουλα εκτρεφόμενα για ωοπαραγωγή
                        Δευτερεύοντα είδη πουλερικών προς πάχυνση ή εκτρεφόμενα για ωοπαραγωγή ή αναπαραγωγή

                        —

                        500 FTU

                                    1.

                                    Στις οδηγίες χρήσης της πρόσθετης ύλης και των προμειγμάτων πρέπει να αναφέρονται οι συνθήκες αποθήκευσης και η σταθερότητα στη θερμική επεξεργασία.

                                    2.

                                    Για τους χρήστες της πρόσθετης ύλης και των προμειγμάτων, οι υπεύθυνοι επιχειρήσεων ζωοτροφών θεσπίζουν επιχειρησιακές διαδικασίες και οργανωτικά μέτρα για την αντιμετώπιση των πιθανών κινδύνων από τη χρήση της. Όταν οι κίνδυνοι αυτοί δεν μπορούν να εξαλειφθούν ή να μειωθούν στο ελάχιστο με τις εν λόγω διαδικασίες και τα εν λόγω μέτρα, η πρόσθετη ύλη και τα προμείγματα χρησιμοποιούνται με μέσα ατομικής προστασίας, συμπεριλαμβανο-μένων μέσων προστασίας της αναπνοής.

                        20 Φεβρουαρίου 2029

               (1)  1 FTU είναι η ποσότητα ενζύμου που ελευθερώνει 1 μικρογραμμομόριο ανόργανων φωσφορικών ιόντων ανά λεπτό από υπόστρωμα φυτικού νατρίου σε pH 5,5 και θερμοκρασία 37 °C.

               (2)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: https://ec.europa.eu/jrc/en/eurl/feed-additives/evaluation-reports


title: Εκτελεστικός κανονισμός (ΕΕ) 2019/238 της Επιτροπής, της 8ης Φεβρουαρίου 2019, για την τροποποίηση του κανονισμού (ΕΕ) αριθ. 37/2010 με στόχο την ταξινόμηση της ουσίας «ωοτρανσφερίνη» όσον αφορά το ανώτατο όριο καταλοίπων της (Κείμενο που παρουσιάζει ενδιαφέρον για τον ΕΟΧ)

text:
                  11.2.2019

                  EL

                  Επίσημη Εφημερίδα της Ευρωπαϊκής Ένωσης

                  L 39/4

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/238 ΤΗΣ ΕΠΙΤΡΟΠΗΣ
         της 8ης Φεβρουαρίου 2019
         για την τροποποίηση του κανονισμού (ΕΕ) αριθ. 37/2010 με στόχο την ταξινόμηση της ουσίας «ωοτρανσφερίνη» όσον αφορά το ανώτατο όριο καταλοίπων της
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17,
         Έχοντας υπόψη τη γνώμη του Ευρωπαϊκού Οργανισμού Φαρμάκων, που διατυπώθηκε στις 19 Ιουλίου 2018 από την επιτροπή κτηνιατρικών φαρμάκων,
         Εκτιμώντας τα ακόλουθα:

                     (1)

                     Το άρθρο 17 του κανονισμού (ΕΚ) αριθ. 470/2009 ορίζει ότι το ανώτατο όριο καταλοίπων («ΑΟΚ») για τις φαρμακολογικά δραστικές ουσίες οι οποίες προορίζονται να χρησιμοποιηθούν στην Ένωση σε κτηνιατρικά φάρμακα για ζώα παραγωγής τροφίμων ή σε βιοκτόνα προϊόντα που χρησιμοποιούνται στην κτηνοτροφία θεσπίζεται με κανονισμό.

                     (2)

                     Στον πίνακα 1 του παραρτήματος του κανονισμού (ΕΕ) αριθ. 37/2010 της Επιτροπής (2) προσδιορίζονται οι φαρμακολογικά δραστικές ουσίες και η ταξινόμησή τους όσον αφορά τα ΑΟΚ στα τρόφιμα ζωικής προέλευσης.

                     (3)

                     Η ουσία ωοτρανσφερίνη δεν περιλαμβάνεται στον εν λόγω πίνακα.

                     (4)

                     Στον Ευρωπαϊκό Οργανισμό Φαρμάκων («EMA») υποβλήθηκε αίτηση για την καθορισμό ΑΟΚ για την ουσία ωοτρανσφερίνη στους ιστούς κοτόπουλου και στα αυγά.

                     (5)

                     Ο EMA, με βάση τη γνώμη της επιτροπής κτηνιατρικών φαρμάκων, αποφάνθηκε ότι ο καθορισμός ΑΟΚ για την ουσία ωοτρανσφερίνη στα κοτόπουλα δεν είναι αναγκαίος για την προστασία της υγείας του ανθρώπου.

                     (6)

                     Σύμφωνα με το άρθρο 5 του κανονισμού (ΕΚ) αριθ. 470/2009, ο ΕΜΑ οφείλει να εξετάζει κατά πόσο τα ΑΟΚ που έχουν καθοριστεί για μια φαρμακολογικά δραστική ουσία σε ένα συγκεκριμένο τρόφιμο, μπορούν να χρησιμοποιηθούν σε ένα άλλο τρόφιμο που παράγεται από το ίδιο είδος, ή τα ΑΟΚ που έχουν καθοριστεί για μια φαρμακολογικά δραστική ουσία σε ένα ή περισσότερα είδη μπορούν να χρησιμοποιηθούν σε άλλα είδη.

                     (7)

                     Ο ΕΜΑ έκρινε ότι ενδείκνυται η παρέκταση της ταξινόμησης «δεν απαιτείται ΑΟΚ» για την ουσία ωοτρανσφερίνη από τους ιστούς κοτόπουλου στους ιστούς άλλων πουλερικών.

                     (8)

                     Συνεπώς, ο κανονισμός (ΕΕ) αριθ. 37/2010 θα πρέπει να τροποποιηθεί αναλόγως.

                     (9)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Φεβρουαρίου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 152 της 16.6.2009, σ. 11.

            (2)  Κανονισμός (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (ΕΕ L 15 της 20.1.2010, σ. 1).

            ΠΑΡΑΡΤΗΜΑ
            Στον πίνακα 1 του παραρτήματος του κανονισμού (ΕΕ) αριθ. 37/2010, προστίθεται, με αλφαβητική σειρά, καταχώριση για την ακόλουθη ουσία:

                           Φαρμακολογικώς δραστική ουσία

                           Κατάλοιπο-δείκτης

                           Ζωικά είδη

                           ΑΟΚ

                           Ιστοί-στόχοι

                           Άλλες διατάξεις [σύμφωνα με το άρθρο 14 παράγραφος 7 του κανονισμού (ΕΚ) αριθ. 470/2009]

                           Θεραπευτική ταξινόμηση

                           «Ωοτρανσφερίνη

                           ΑΝΕΥ ΑΝΤΙΚΕΙΜΕΝΟΥ

                           Κοτόπουλα

                           Δεν απαιτείται ΑΟΚ

                           ΑΝΕΥ ΑΝΤΙΚΕΙΜΕΝΟΥ

                           Μόνο για χρήση εισπνοών

                           Φάρμακα κατά των λοιμώξεων»

                           Όλα τα πουλερικά εκτός από τα κοτόπουλα

                           Δεν απαιτείται ΑΟΚ

                           ΑΝΕΥ ΑΝΤΙΚΕΙΜΕΝΟΥ

                           Μόνο για χρήση εισπνοών
                           Να μη χρησιμοποιείται σε ζώα που παράγουν αυγά


title: Εκτελεστικός κανονισμός (ΕΕ) 2019/270 του Συμβουλίου, της 18ης Φεβρουαρίου 2019, για την εφαρμογή του κανονισμού (ΕΕ) 2016/1686 περί επιβολής πρόσθετων περιοριστικών μέτρων κατά του ISIL (Da'esh) και της Αλ Κάιντα και κατά φυσικών και νομικών προσώπων, οντοτήτων ή φορέων που συνδέονται μαζί τους

text:
                  18.2.2019

                  EL

                  Επίσημη Εφημερίδα της Ευρωπαϊκής Ένωσης

                  LI 46/1

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/270 ΤΟΥ ΣΥΜΒΟΥΛΙΟΥ
         της 18ης Φεβρουαρίου 2019
         για την εφαρμογή του κανονισμού (ΕΕ) 2016/1686 περί επιβολής πρόσθετων περιοριστικών μέτρων κατά του ISIL (Da'esh) και της Αλ Κάιντα και κατά φυσικών και νομικών προσώπων, οντοτήτων ή φορέων που συνδέονται μαζί τους
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1686 του Συμβουλίου της 20ής Σεπτεμβρίου 2016 περί επιβολής πρόσθετων περιοριστικών μέτρων κατά του ISIL (Da'esh) και της Αλ Κάιντα και κατά φυσικών και νομικών προσώπων, οντοτήτων ή φορέων που συνδέονται μαζί τους (1), και ιδίως το άρθρο 4 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:

                     (1)

                     Στις 20 Σεπτεμβρίου 2016 το Συμβούλιο εξέδωσε τον κανονισμό (ΕΕ) 2016/1686.

                     (2)

                     Δεδομένης της απειλής που εξακολουθούν να συνιστούν ο ISIL (Da'esh) και η Αλ Κάιντα καθώς και φυσικά και νομικά πρόσωπα, οντότητες ή φορείς που συνδέονται μαζί τους, θα πρέπει να προστεθεί ένα πρόσωπο στον κατάλογο των φυσικών και νομικών προσώπων, οντοτήτων και φορέων όπως ορίζεται στο παράρτημα I του κανονισμού (ΕΕ) 2016/1686.

                     (3)

                     Το παράρτημα I του κανονισμού (ΕΕ) 2016/1686 θα πρέπει, συνεπώς, να τροποποιηθεί αναλόγως,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα I του κανονισμού (ΕΕ) 2016/1686 τροποποιείται σύμφωνα με το παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Φεβρουαρίου 2019.

                  Για το Συμβούλιο

                  H Πρόεδρος

               F. MOGHERINI

            (1)  ΕΕ L 255 της 21.9.2016, σ. 1.

            ΠΑΡΑΡΤΗΜΑ
            Το ακόλουθο πρόσωπο προστίθεται στον κατάλογο του παραρτήματος Ι του κανονισμού (ΕΕ) 2016/1686:

                           «4.

                           Brahim el KHAYARI, ημερομηνία γέννησης: 7 Μαΐου 1992, τόπος γέννησης: Νιμ (Γαλλία), ιθαγένεια: γαλλική.».


title: Εκτελεστικός κανονισμός (ΕΕ) 2019/481 της Επιτροπής, της 22ας Μαρτίου 2019, για την έγκριση της δραστικής ουσίας flutianil (φλουτιανίλη), σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ)

text:
                  25.3.2019

                  EL

                  Επίσημη Εφημερίδα της Ευρωπαϊκής Ένωσης

                  L 82/19

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/481 ΤΗΣ ΕΠΙΤΡΟΠΗΣ
         της 22ας Μαρτίου 2019
         για την έγκριση της δραστικής ουσίας flutianil (φλουτιανίλη), σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2,
         Εκτιμώντας τα ακόλουθα:

                     (1)

                     Σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009, το Ηνωμένο Βασίλειο έλαβε, στις 23 Φεβρουαρίου 2011, αίτηση από την εταιρεία Otsuka AgriTechno Co., Ltd για την έγκριση της δραστικής ουσίας flutianil(φλουτιανίλη).

                     (2)

                     Σύμφωνα με το άρθρο 9 παράγραφος 3 του εν λόγω κανονισμού, το Ηνωμένο Βασίλειο, ως κράτος μέλος-εισηγητής, κοινοποίησε στον αιτούντα, στα λοιπά κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων («η Αρχή») το παραδεκτό της αίτησης στις 21 Οκτωβρίου 2011.

                     (3)

                     Στις 19 Ιουνίου 2013 το κράτος μέλος-εισηγητής υπέβαλε σχέδιο έκθεσης αξιολόγησης στην Επιτροπή, με αντίγραφο στην Αρχή, στο οποίο αξιολογεί το κατά πόσον η δραστική ουσία μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.

                     (4)

                     Η Αρχή συμμορφώθηκε προς τις διατάξεις του άρθρου 12 παράγραφος 1 του κανονισμού (ΕΚ) αριθ. 1107/2009. Σύμφωνα με το άρθρο 12 παράγραφος 3 του κανονισμού (ΕΚ) αριθ. 1107/2009, ζητήθηκε από τον αιτούντα να παράσχει συμπληρωματικά στοιχεία στα κράτη μέλη, στην Επιτροπή και στην Αρχή. Η αξιολόγηση των συμπληρωματικών στοιχείων από το κράτος μέλος-εισηγητή υποβλήθηκε στην Αρχή με τη μορφή επικαιροποιημένου σχεδίου έκθεσης αξιολόγησης στις 2 Ιουνίου 2014.

                     (5)

                     Στις 29 Ιουλίου 2014 η Αρχή κοινοποίησε στον αιτούντα, στα κράτη μέλη και στην Επιτροπή το συμπέρασμά της (2) σχετικά με το κατά πόσον η δραστική ουσία flutianil μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Η Αρχή δημοσιοποίησε το συμπέρασμά της.

                     (6)

                     Η Αρχή κατέληξε στο συμπέρασμα ότι το flutianil θα πρέπει να ταξινομηθεί ως ουσία καρκινογόνος κατηγορίας 2 και τοξική για την αναπαραγωγή (για την ανάπτυξη) κατηγορίας 2. Συνεπώς, κρίθηκε ότι η δραστική ουσία δεν πληροί τα κριτήρια έγκρισης που αναφέρονται στο άρθρο 4 παράγραφος 1 του κανονισμού (ΕΚ) αριθ. 1107/2009.

                     (7)

                     Στις 4 Δεκεμβρίου 2014 το κράτος μέλος-εισηγητής κοινοποίησε την πρόθεσή του να υποβάλει αίτηση για εναρμονισμένη ταξινόμηση βάσει των διατάξεων του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (3). Σύμφωνα με την εν λόγω πρόταση, δεν ήταν σκόπιμο να ταξινομηθεί η ουσία flutianil ως καρκινογόνος ή τοξική για την αναπαραγωγή και, επομένως, το flutianil θεωρήθηκε ότι πληροί τα κριτήρια έγκρισης που αναφέρονται στο άρθρο 4 παράγραφος 1 του κανονισμού (ΕΚ) αριθ. 1107/2009. Η αίτηση αυτή υποβλήθηκε από το Ηνωμένο Βασίλειο στον Ευρωπαϊκό Οργανισμό Χημικών Προϊόντων στις 23 Φεβρουαρίου 2015.

                     (8)

                     Στις 10 Δεκεμβρίου 2015 η Επιτροπή υπέβαλε σχέδιο έκθεσης ανασκόπησης για τη μη έγκριση της ουσίας flutianil στη μόνιμη επιτροπή φυτών, ζώων, τροφίμων και ζωοτροφών. Δεδομένων των δυνητικών επιπτώσεων για τη λήψη απόφασης, η Επιτροπή αποφάσισε να περιμένει το αποτέλεσμα της διαδικασίας ταξινόμησης δυνάμει του κανονισμού (ΕΚ) αριθ. 1272/2008 πριν από την υποβολή σχεδίου κανονισμού στη μόνιμη επιτροπή φυτών, ζώων, τροφίμων και ζωοτροφών.

                     (9)

                     Τον Μάρτιο του 2016 η επιτροπή αξιολόγησης κινδύνων του Ευρωπαϊκού Οργανισμού Χημικών Προϊόντων δεν πρότεινε την ταξινόμηση της δραστικής ουσίας flutianil ως καρκινογόνου ή τοξικής για την αναπαραγωγή (4). Στις 5 Ιουλίου 2018, κατόπιν αιτήματος της Ευρωπαϊκής Επιτροπής, η Αρχή δημοσίευσε «Δήλωση για τον αντίκτυπο της εναρμονισμένης ταξινόμησης όσον αφορά τα συμπεράσματα σχετικά με την επιστημονική επανεξέταση της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία flutianil» (5). Στην εν λόγω δήλωση, η Αρχή αναγνώρισε ότι η εναρμονισμένη ταξινόμηση που προτάθηκε από την επιτροπή αξιολόγησης κινδύνων του Ευρωπαϊκού Οργανισμού Χημικών Προϊόντων ήταν, βάσει νέων πρόσθετων πληροφοριών, διαφορετική από την προσωρινή ταξινόμηση που χρησιμοποιήθηκε στο συμπέρασμα της Αρχής. Στις 4 Οκτωβρίου 2018 η δραστική ουσία flutianil προστέθηκε στο μέρος 3 του παραρτήματος VI του κανονισμού (ΕΚ) αριθ. 1272/2008 χωρίς να ταξινομηθεί ως καρκινογόνος ή τοξική για την αναπαραγωγή (6).

                     (10)

                     Η Επιτροπή αναθεώρησε το σχέδιο έκθεσης ανασκόπησης, προκειμένου να το ευθυγραμμίσει με το αποτέλεσμα της διαδικασίας ταξινόμησης, και το υπέβαλε για σχολιασμό στον αιτούντα μαζί με σχέδιο κανονισμού στις 20 Μαρτίου 2018. Τα έγγραφα υποβλήθηκαν στη μόνιμη επιτροπή φυτών, ζώων, τροφίμων και ζωοτροφών στις 21 Μαρτίου 2018.

                     (11)

                     Ύστερα από τη δημοσίευση της δήλωσης της Αρχής, η Επιτροπή, στις 24 Οκτωβρίου 2018, υπέβαλε στη μόνιμη επιτροπή φυτών, ζώων, τροφίμων και ζωοτροφών αναθεωρημένη έκθεση ανασκόπησης και σχέδιο κανονισμού, στον οποίο προβλέπεται η έγκριση του flutianil.

                     (12)

                     Δόθηκε στον αιτούντα η δυνατότητα να υποβάλει σχόλια σχετικά με την αναθεωρημένη έκθεση ανασκόπησης και με τη δήλωση της Αρχής.

                     (13)

                     Όσον αφορά τα νέα κριτήρια για τον προσδιορισμό των ιδιοτήτων ενδοκρινικής διαταραχής που καθορίστηκαν με τον κανονισμό (ΕΕ) 2018/605 της Επιτροπής (7), τα οποία τέθηκαν σε εφαρμογή στις 10 Νοεμβρίου 2018, και το κοινό έγγραφο καθοδήγησης για τον προσδιορισμό των ουσιών με ιδιότητες ενδοκρινικής διαταραχής (8), οι πληροφορίες που περιέχονται στα συμπεράσματα της Αρχής επιτρέπουν να συναχθεί το συμπέρασμα ότι είναι εξαιρετικά απίθανο το flutianil να είναι ενδοκρινικός διαταράκτης μέσω των οιστρογόνων, ανδρογόνων, θυρεοειδογόνων και στεροειδογόνων μορφών. Παρότι παρατηρήθηκαν επιδράσεις στον θυρεοειδή (αύξηση του βάρους), αυτές παρουσιάστηκαν μόνο στις ανώτατες δόσεις, οι οποίες υπερέβαιναν τις μέγιστες συνιστώμενες δόσεις για το είδος της μελέτης όπου παρατηρήθηκαν οι επιδράσεις. Οι επιδράσεις που παρατηρήθηκαν στους όρχεις, τον προστάτη και τη μήτρα (ιστοπαθολογικές μεταβολές) δεν υπερέβαιναν τις ιστορικές τιμές μαρτύρων ή δεν αναπαράχθηκαν στη μελέτη τοξικότητας στην αναπαραγωγή δύο γενεών, ούτε επηρέασαν τις παραμέτρους γονιμότητας. Η μελέτη τοξικότητας στην αναπαραγωγή δύο γενεών πραγματοποιήθηκε με βάση το πρωτόκολλο δοκιμής σύμφωνα με τις πιο πρόσφατες κατευθυντήριες γραμμές του ΟΟΣΑ (9), όπως ορίζεται στο κοινό έγγραφο καθοδήγησης για τον προσδιορισμό των ουσιών με ιδιότητες ενδοκρινικής διαταραχής, και δεν εντόπισε καμία αναπαραγωγική ή αναπτυξιακή παράμετρο με ενδοκρινική ευαισθησία, όπως η διάρκεια του οιστρικού κύκλου, ο δείκτης ζευγαρώματος, ο μέσος αριθμός θέσεων εμφύτευσης, ο διαχωρισμός της πόσθης και το άνοιγμα του κόλπου.

                     (14)

                     Όσον αφορά μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει τη δραστική ουσία, και ειδικότερα τις χρήσεις που εξετάστηκαν και αναλύθηκαν στην έκθεση ανασκόπησης, διαπιστώθηκε ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.

                     (15)

                     Επομένως, θεωρείται σκόπιμο να εγκριθεί η δραστική ουσία flutianil.

                     (16)

                     Ωστόσο, σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009 σε συνδυασμό με το άρθρο 6 του ίδιου κανονισμού και με βάση τις τρέχουσες επιστημονικές και τεχνικές γνώσεις, είναι αναγκαίο να συμπεριληφθούν ορισμένοι όροι και περιορισμοί. Ειδικότερα, είναι σκόπιμο να απαιτηθούν περαιτέρω επιβεβαιωτικές πληροφορίες, ώστε να επιβεβαιωθεί, μεταξύ άλλων, ότι το flutianil δεν είναι ενδοκρινικός διαταράκτης σύμφωνα με τα σημεία 3.6.5 και 3.8.2 του παραρτήματος II του κανονισμού (ΕΚ) αριθ. 1107/2009, ώστε να αυξηθεί η εμπιστοσύνη, σύμφωνα με το σημείο 2.2 στοιχείο β) του παραρτήματος II του κανονισμού (ΕΚ) αριθ. 1107/2009, στα συμπεράσματα που συνήγαγε η Επιτροπή στην αιτιολογική σκέψη 13.

                     (17)

                     Σύμφωνα με το άρθρο 13 παράγραφος 4 του κανονισμού (ΕΚ) αριθ. 1107/2009, το παράρτημα του εκτελεστικού κανονισμού (ΕΕ) αριθ. 540/2011 της Επιτροπής (10) θα πρέπει να τροποποιηθεί αναλόγως.

                     (18)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Έγκριση δραστικής ουσίας
            Η δραστική ουσία flutianil, όπως προσδιορίζεται στο παράρτημα I, εγκρίνεται υπό τους όρους που αναφέρονται στο εν λόγω παράρτημα.

            Άρθρο 2
            Τροποποιήσεις του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.

            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Μαρτίου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 309 της 24.11.2009, σ. 1.

            (2)  EFSA Journal 2014·12(8):3805 [89 pp.]. doi: 10.2903/j.efsa.2014.3805.

            (3)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).

            (4)  Επιτροπή αξιολόγησης κινδύνων (RAC) Γνώμη με την οποία προτείνεται η εναρμονισμένη ταξινόμηση και επισήμανση σε ενωσιακό επίπεδο της ουσίας flutianil (φλουτιανίλη) (ISO), (2Ζ)-{[2-φθορο-5-(τριφθορομεθυλο)φαινυλο]θειο}[3-(2-μεθοξυφαινυλο)-1,3-θειαζολιδιν-2-υλιδενο]ακετονιτρίλιο, αριθ. ΕΚ: –, αριθ. CAS: 958647-10-4 CLH-O-0000001412-86-101/F. Εκδόθηκε στις 10 Μαρτίου 2016.
         https://echa.europa.eu/documents/10162/efc05a0b-a819-51d6-6f43-5396ee76e29f.

            (5)  EFSA Journal 2018·16(7):5383 [19 pp.]. doi: 10.2903/j.efsa.2018.5383.

            (6)  Κανονισμός (ΕΕ) 2018/1480 της Επιτροπής, της 4ης Οκτωβρίου 2018, για την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο, και για τη διόρθωση του κανονισμού (ΕΕ) 2017/776 της Επιτροπής (ΕΕ L 251 της 5.10.2018, σ. 1).

            (7)  Κανονισμός (ΕΕ) 2018/605 της Επιτροπής, της 19ης Απριλίου 2018, για την τροποποίηση του παραρτήματος II του κανονισμού (ΕΚ) αριθ. 1107/2009 με τον καθορισμό επιστημονικών κριτηρίων για τον προσδιορισμό των ιδιοτήτων ενδοκρινικής διαταραχής. (ΕΕ L 101 της 20.4.2018, σ. 33).

            (8)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Καθοδήγηση για τον προσδιορισμό των ενδοκρινικών διαταρακτών στο πλαίσιο των κανονισμών (ΕΕ) αριθ. 528/2012 και (ΕΚ) αριθ. 1107/2009]. https://efsa.onlinelibrary.wiley.com/doi/epdf/10.2903/j.efsa.2018.5311.

            (9)  ΟΟΣΑ (Οργανισμός Οικονομικής Συνεργασίας και Ανάπτυξης), 2001. Δοκιμή 416: Μελέτη τοξικότητας στην αναπαραγωγή δύο γενεών. Δημοσιεύεται στις Κατευθυντήριες γραμμές του ΟΟΣΑ για τις δοκιμές χημικών ουσιών, τμήμα 4. Εκδόσεις ΟΟΣΑ, Παρίσι. σ. 13. https://doi.org/10.1787/9789264070868-en.

            (10)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

            ΠΑΡΑΡΤΗΜΑ I

                        Κοινή ονομασία,
                        Αριθμοί ταυτοποίησης

                        Ονομασία IUPAC

                        Καθαρότητα (1)

                        Ημερομηνία έγκρισης

                        Λήξη της έγκρισης

                        Ειδικές διατάξεις

                        Flutianil (φλουτιανίλη)
                        Αριθ. CAS [958647-10-4]
                        Αριθ. CIPAC 835

                        (Z)-[3-(2-μεθοξυφαινυλο)-1,3-θειαζολιδιν-2-υλιδενο](α,α,α,4-τετραφθορο-m-τολυλοθειο)ακετονιτρίλιο

                        ≥ 985 g/kg

                        14 Απριλίου 2019

                        14 Απριλίου 2029

                        Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την ουσία flutianil, και ιδίως τα προσαρτήματα I και II.
                        Κατά τη συνολική αξιολόγηση, τα κράτη μέλη δίνουν ιδιαίτερη προσοχή:

                                    —

                                    στην προστασία των χειριστών και των εργαζομένων·

                                    —

                                    στον κίνδυνο για τους υδρόβιους οργανισμούς·

                                    —

                                    στον κίνδυνο που συνιστούν οι μεταβολίτες για τα υπόγεια ύδατα, όταν η ουσία χρησιμοποιείται σε περιοχές με ευαίσθητα εδαφικά ή κλιματικά χαρακτηριστικά.

                              Οι όροι χρήσης περιλαμβάνουν, κατά περίπτωση, μέτρα άμβλυνσης του κινδύνου.
                        Ο αιτών πρέπει να υποβάλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά:

                                    1.

                                    τις τεχνικές προδιαγραφές της δραστικής ουσίας όπως αυτή παρασκευάζεται βιομηχανικά (με βάση την παραγωγή σε εμπορική κλίμακα) και τη συμμόρφωση των παρτίδων προσδιορισμού τοξικότητας με την επιβεβαιωμένη τεχνική προδιαγραφή·

                                    2.

                                    την επίδραση των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα, όταν τα επιφανειακά ή τα υπόγεια ύδατα αντλούνται για πόσιμο νερό·

                                    3.

                                    επικαιροποιημένη αξιολόγηση των υποβαλλόμενων πληροφοριών και, όταν αρμόζει, περαιτέρω πληροφορίες οι οποίες να επιβεβαιώνουν ότι το flutianil δεν είναι ενδοκρινικός διαταράκτης σύμφωνα με τα σημεία 3.6.5 και 3.8.2 του παραρτήματος II του κανονισμού (ΕΚ) αριθ. 1107/2009, με την εφαρμογή, επίσης της καθοδήγησης του ECHA και της EFSA για τον προσδιορισμό των ενδοκρινικών διαταρακτών (2).

                              Ο αιτών υποβάλλει τις πληροφορίες:

                                    —

                                    που αναφέρονται στο σημείο 1 μέχρι τις 14 Απριλίου 2020·

                                    —

                                    που αναφέρονται στο σημείο 2 εντός δύο ετών από την ημερομηνία δημοσίευσης, από την Επιτροπή, καθοδηγητικού εγγράφου για την αξιολόγηση της επίδρασης των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα· και

                                    —

                                    που αναφέρονται στο σημείο 3 μέχρι τις 14 Απριλίου 2021.

               (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στην έκθεση ανασκόπησης.

               (2)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Καθοδήγηση για τον προσδιορισμό των ενδοκρινικών διαταρακτών στο πλαίσιο των κανονισμών (ΕΕ) αριθ. 528/2012 και (ΕΚ) αριθ. 1107/2009]. EFSA Journal 2018·16(6):5311· ECHA-18-G-01-EN

            ΠΑΡΑΡΤΗΜΑ II
            Στο μέρος Β του παραρτήματος του εκτελεστικού κανονισμού (ΕΕ) αριθ. 540/2011 προστίθεται η ακόλουθη εγγραφή:

                           «133

                           Flutianil (φλουτιανίλη)
                           Αριθ. CAS [958647-10-4]
                           Αριθ. CIPAC 835

                           (Z)-[3-(2-μεθοξυφαινυλο)-1,3-θειαζολιδιν-2-υλιδενο](α,α,α,4-τετραφθορο-m-τολυλοθειο)ακετονιτρίλιο

                           ≥ 985 g/kg

                           14 Απριλίου 2019

                           14 Απριλίου 2029

                           Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την ουσία flutianil, και ιδίως τα προσαρτήματα I και II.
                           Κατά τη συνολική αξιολόγηση, τα κράτη μέλη δίνουν ιδιαίτερη προσοχή:

                                       —

                                       στην προστασία των χειριστών και των εργαζομένων·

                                       —

                                       στον κίνδυνο για τους υδρόβιους οργανισμούς·

                                       —

                                       στον κίνδυνο που συνιστούν οι μεταβολίτες για τα υπόγεια ύδατα, όταν η ουσία χρησιμοποιείται σε περιοχές με ευαίσθητα εδαφικά ή κλιματικά χαρακτηριστικά.

                                 Οι όροι χρήσης περιλαμβάνουν, κατά περίπτωση, μέτρα άμβλυνσης του κινδύνου.
                           Ο αιτών πρέπει να υποβάλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά:

                                       1.

                                       τις τεχνικές προδιαγραφές της δραστικής ουσίας όπως αυτή παρασκευάζεται βιομηχανικά (με βάση την παραγωγή σε εμπορική κλίμακα) και τη συμμόρφωση των παρτίδων προσδιορισμού τοξικότητας με την επιβεβαιωμένη τεχνική προδιαγραφή·

                                       2.

                                       την επίδραση των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα, όταν τα επιφανειακά ή τα υπόγεια ύδατα αντλούνται για πόσιμο νερό·

                                       3.

                                       επικαιροποιημένη αξιολόγηση των υποβαλλόμενων πληροφοριών και, όταν αρμόζει, περαιτέρω πληροφορίες οι οποίες να επιβεβαιώνουν ότι το flutianil δεν είναι ενδοκρινικός διαταράκτης σύμφωνα με τα σημεία 3.6.5 και 3.8.2 του παραρτήματος II του κανονισμού (ΕΚ) αριθ. 1107/2009, με την εφαρμογή, επίσης της καθοδήγησης του ECHA και της EFSA για τον προσδιορισμό των ενδοκρινικών διαταρακτών (*1).

                                 Ο αιτών υποβάλλει τις πληροφορίες:

                                       —

                                       που αναφέρονται στο σημείο 1 μέχρι τις 14 Απριλίου 2020·

                                       —

                                       που αναφέρονται στο σημείο 2 εντός δύο ετών από την ημερομηνία δημοσίευσης, από την Επιτροπή, καθοδηγητικού εγγράφου για την αξιολόγηση της επίδρασης των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα· και

                                       —

                                       που αναφέρονται στο σημείο 3 μέχρι τις 14 Απριλίου 2021.

               (*1)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Καθοδήγηση για τον προσδιορισμό των ενδοκρινικών διαταρακτών στο πλαίσιο των κανονισμών (ΕΕ) αριθ. 528/2012 και (ΕΚ) αριθ. 1107/2009]. EFSA Journal 2018·16(6):5311· ECHA-18-G-01-EN»


title: Εκτελεστικός κανονισμός (ΕΕ) 2019/482 της Επιτροπής, της 22ας Μαρτίου 2019, για την τροποποίηση του εκτελεστικού κανονισμού (ΕΕ) 2016/1368 για την κατάρτιση καταλόγου δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

text:
                  25.3.2019

                  EL

                  Επίσημη Εφημερίδα της Ευρωπαϊκής Ένωσης

                  L 82/26

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/482 ΤΗΣ ΕΠΙΤΡΟΠΗΣ
         της 22ας Μαρτίου 2019
         για την τροποποίηση του εκτελεστικού κανονισμού (ΕΕ) 2016/1368 για την κατάρτιση καταλόγου δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 20 παράγραφος 1,
         Εκτιμώντας τα ακόλουθα:

                     (1)

                     Οι δείκτες αναφοράς διαδραματίζουν σημαντικό ρόλο στον καθορισμό της τιμής πολλών χρηματοπιστωτικών μέσων και χρηματοπιστωτικών συμβάσεων, και στη μέτρηση της απόδοσης πολλών επενδυτικών κεφαλαίων. Η συνεισφορά στη διαμόρφωση δεικτών αναφοράς και η διαχείριση αυτών είναι, σε πολλές περιπτώσεις, ευαίσθητες σε χειραγώγηση και τα εμπλεκόμενα πρόσωπα συχνά αντιμετωπίζουν συγκρούσεις συμφερόντων.

                     (2)

                     Προκειμένου οι δείκτες αναφοράς να εκπληρώνουν τον οικονομικό τους ρόλο, θα πρέπει να είναι αντιπροσωπευτικοί της υποκείμενης αγοράς ή της οικονομικής πραγματικότητας για τη μέτρηση της οποίας προορίζονται. Εάν δείκτης αναφοράς δεν είναι πλέον αντιπροσωπευτικός μιας υποκείμενης αγοράς, όπως τα διατραπεζικά επιτόκια δανεισμού, υπάρχει κίνδυνος αρνητικών συνεπειών, μεταξύ άλλων, στην ακεραιότητα των αγορών και στη χρηματοδότηση των νοικοκυριών (ενυπόθηκα και λοιπά δάνεια) και των επιχειρήσεων στην Ένωση.

                     (3)

                     Οι κίνδυνοι για τους χρήστες, τις αγορές και την οικονομία της Ένωσης γενικότερα αυξάνονται, όταν είναι υψηλή η συνολική αξία των χρηματοπιστωτικών μέσων, των χρηματοπιστωτικών συμβάσεων και των επενδυτικών κεφαλαίων που αναφέρονται σε συγκεκριμένο δείκτη αναφοράς. Ως εκ τούτου, ο κανονισμός (ΕΕ) 2016/1011 προσδιορίζει διάφορες κατηγορίες δεικτών αναφοράς και προβλέπει πρόσθετες απαιτήσεις, που διασφαλίζουν την ακεραιότητα και την αρτιότητα ορισμένων δεικτών αναφοράς που θεωρούνται κρίσιμης σημασίας, συμπεριλαμβανομένης της εξουσίας των αρμόδιων αρχών να απαιτούν, υπό ορισμένες προϋποθέσεις, υποχρεωτικές συνεισφορές στη διαμόρφωση δείκτη αναφοράς κρίσιμης σημασίας ή υποχρεωτική διαχείριση ενός τέτοιου δείκτη.

                     (4)

                     Βάσει του άρθρου 20 παράγραφος 1 του κανονισμού (ΕΕ) 2016/1011, η Επιτροπή εξουσιοδοτείται να εκδίδει εκτελεστικές πράξεις για την κατάρτιση και την αναθεώρηση, τουλάχιστον ανά διετία, καταλόγου δεικτών αναφοράς κρίσιμης σημασίας.

                     (5)

                     Με τον εκτελεστικό κανονισμό (ΕΕ) 2016/1368 της Επιτροπής (2) καταρτίστηκε κατάλογος δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011.

                     (6)

                     Σύμφωνα με το άρθρο 20 παράγραφος 1 στοιχείο β) του κανονισμού (ΕΕ) 2016/1011, οι δείκτες αναφοράς μπορούν να περιλαμβάνονται στον κατάλογο δεικτών αναφοράς κρίσιμης σημασίας, όταν οι εν λόγω δείκτες αναφοράς βασίζονται σε δεδομένα εισόδου τα οποία υποβάλλονται από συνεισφέροντες που βρίσκονται στην πλειονότητά τους σε ένα κράτος μέλος και αναγνωρίζονται ως κρίσιμης σημασίας στο συγκεκριμένο κράτος μέλος.

                     (7)

                     Στις 10 Οκτωβρίου 2018, η αρμόδια αρχή της Πολωνίας, Komisja Nadzoru Finansowego («KNF») κοινοποίησε στην Ευρωπαϊκή Αρχή Κινητών Αξιών και Αγορών («ESMA») την πρότασή της να αναγνωριστεί το διατραπεζικό επιτόκιο δανεισμού Βαρσοβίας («WIBOR») ως δείκτης αναφοράς κρίσιμης σημασίας, βάσει του άρθρου 20 παράγραφος 1 στοιχείο β) του κανονισμού (ΕΕ) 2016/1011, διότι έχει κρίσιμη σημασία στην Πολωνία και βασίζεται στην υποβολή στοιχείων από συνεισφέροντες που βρίσκονται όλοι στην Πολωνία.

                     (8)

                     Το WIBOR είναι ένα επιτόκιο αναφοράς που βασίζεται στον μέσο όρο των επιτοκίων με τα οποία οι τράπεζες, που δραστηριοποιούνται στην πολωνική χρηματαγορά, είναι διατεθειμένες να δανείσουν η μία στην άλλη μη εξασφαλισμένα κεφάλαια με διαφορετικές ληκτότητες. Στις 10 Οκτωβρίου 2018, στην ομάδα του WIBOR συμμετείχαν έντεκα τράπεζες, οι οποίες βρίσκονται όλες στην Πολωνία.

                     (9)

                     Στην αξιολόγηση που υπέβαλε στην ESMA, η KNF κατέληγε στο συμπέρασμα ότι η παύση του WIBOR, ή η παροχή του βάσει δεδομένων εισόδου ή μιας ομάδας συνεισφερόντων που δεν είναι πλέον αντιπροσωπευτικά/-ή της υποκείμενης αγοράς ή της οικονομικής πραγματικότητας, θα μπορούσε να έχει σημαντικές δυσμενείς επιπτώσεις στη λειτουργία των χρηματοπιστωτικών αγορών στην Πολωνία.

                     (10)

                     Η αξιολόγηση της KNF καταδεικνύει ότι το WIBOR χρησιμοποιείται ως σημείο αναφοράς στο 60 % του συνόλου των δανείων προς τα νοικοκυριά στην Πολωνία, και στο 70,1 % των ανεξόφλητων ενυπόθηκων δανείων. Όσον αφορά τα ενυπόθηκα δάνεια που έχουν συναφθεί από το 2013, η επικράτηση του WIBOR αυξήθηκε σε 98,5 %. Επιπλέον, το WIBOR χρησιμεύει ως σημείο αναφοράς για τις πληρωμές τοκομεριδίων για σχεδόν το 26 % της συνολικής ονομαστικής αξίας των πολωνικών ομολόγων. Η KNF παρουσίασε επίσης στοιχεία από τα οποία εμφαίνεται ότι το WIBOR χρησιμοποιείται ως σημείο αναφοράς σε εξωχρηματιστηριακά παράγωγα επιτοκίων για ένα εκκρεμές ονομαστικό ποσό ύψους 366 δισεκατ. EUR. Τέλος, η KNF κατέληγε στο συμπέρασμα, βάσει έρευνας, ότι το WIBOR χρησιμεύει ως σημείο αναφοράς σε επενδυτικά κεφάλαια με συνολική καθαρή αξία ενεργητικού ύψους 2,6 δισεκατ. EUR. Η συνολική αξία των χρηματοπιστωτικών μέσων και των χρηματοπιστωτικών συμβάσεων που αναφέρονται στο WIBOR είναι, επομένως, μεγαλύτερη από το ακαθάριστο εθνικό προϊόν της Πολωνίας. Η αξιολόγηση κατέληγε στο συμπέρασμα ότι το WIBOR είναι ζωτικής σημασίας για τη χρηματοπιστωτική σταθερότητα και την ακεραιότητα της αγοράς στην Πολωνία, και ότι η διακοπή ή η αναξιοπιστία του WIBOR θα μπορούσε να έχει σημαντικές δυσμενείς επιπτώσεις στη λειτουργία των χρηματοπιστωτικών αγορών στην Πολωνία, καθώς και στις επιχειρήσεις και τους καταναλωτές, καθότι χρησιμοποιείται σε δάνεια, προϊόντα καταναλωτικής πίστης και επενδυτικά κεφάλαια.

                     (11)

                     Στις 8 Νοεμβρίου 2018, η ESMA διαβίβασε στην Επιτροπή τη γνώμη της, όπου ανέφερε ότι η KNF είχε λάβει υπόψη όλα τα στοιχεία και τα κριτήρια που περιλαμβάνονται στο άρθρο 20 παράγραφος 3 του κανονισμού (ΕΕ) 2016/1011 και ότι είχε υποβάλει ποσοτικά στοιχεία προς υποστήριξη της διαδικασίας αναγνώρισης του WIBOR ως δείκτη αναφοράς κρίσιμης σημασίας, καθώς και αναλυτική αιτιολόγηση, τονίζοντας τον καθοριστικό ρόλο του WIBOR στην πολωνική οικονομία.

                     (12)

                     Επομένως, ο εκτελεστικός κανονισμός (ΕΕ) 2016/1368 θα πρέπει να τροποποιηθεί αναλόγως.

                     (13)

                     Δεδομένης της καθοριστικής σημασίας του WIBOR, της εκτεταμένης χρήσης του και του ρόλου του στην κατανομή των κεφαλαίων στην Πολωνία, ο παρών κανονισμός θα πρέπει να τεθεί σε ισχύ επειγόντως.

                     (14)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Ευρωπαϊκής Επιτροπής Κινητών Αξιών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα του εκτελεστικού κανονισμού (ΕΕ) 2016/1368 αντικαθίσταται από το κείμενο που περιλαμβάνεται στο παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Μαρτίου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 171 της 29.6.2016, σ. 1.

            (2)  Εκτελεστικός κανονισμός (ΕΕ) 2016/1368 της Επιτροπής, της 11ης Αυγούστου 2016, για την κατάρτιση καταλόγου δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου (ΕΕ L 217 της 12.8.2016, σ. 1).

            ΠΑΡΑΡΤΗΜΑ

                     «ΠΑΡΑΡΤΗΜΑ

                        Κατάλογος δεικτών αναφοράς κρίσιμης σημασίας σύμφωνα με το άρθρο 20 παράγραφος 1 του κανονισμού (ΕΕ) 2016/1011

                                 Αριθ.

                                 Δείκτης Αναφοράς

                                 Διαχειριστής

                                 Τόπος Εγκατάστασης

                                 1

                                 Διατραπεζικό επιτόκιο δανεισμού σε ευρώ (Euribor®)

                                 European Money Markets Institute (EMMI)

                                 Βρυξέλλες, Βέλγιο

                                 2

                                 Μέσος δείκτης των επιτοκίων του ευρώ για τοποθετήσεις στη χρηματαγορά διάρκειας μίας ημέρας (EONIA®)

                                 European Money Markets Institute (EMMI)

                                 Βρυξέλλες, Βέλγιο

                                 3

                                 Διατραπεζικό επιτόκιο Λονδίνου (LIBOR)

                                 ICE Benchmark Administration (IBA)

                                 Λονδίνο, Ηνωμένο Βασίλειο

                                 4

                                 Διατραπεζικό επιτόκιο Στοκχόλμης (STIBOR)

                                 Ένωση Σουηδικών Τραπεζών (Svenska Bankföreningen)

                                 Στοκχόλμη, Σουηδία

                                 5

                                 Διατραπεζικό επιτόκιο Βαρσοβίας (WIBOR)

                                 GPW Benchmarks S.A.

                                 Βαρσοβία, Πολωνία

               »


title: Εκτελεστικός κανονισμός (ΕΕ) 2019/706 της Επιτροπής, της 7ης Μαΐου 2019, για την ανανέωση της έγκρισης της δραστικής ουσίας carvone (καρβόνη), σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ)

text:
                  8.5.2019

                  EL

                  Επίσημη Εφημερίδα της Ευρωπαϊκής Ένωσης

                  L 120/11

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/706 ΤΗΣ ΕΠΙΤΡΟΠΗΣ
         της 7ης Μαΐου 2019
         για την ανανέωση της έγκρισης της δραστικής ουσίας carvone (καρβόνη), σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 20 παράγραφος 1,
         Εκτιμώντας τα ακόλουθα:

                     (1)

                     Η οδηγία 2008/44/ΕΚ της Επιτροπής (2) καταχώρισε την ουσία carvone (καρβόνη) ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3).

                     (2)

                     Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009 και παρατίθενται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

                     (3)

                     Η έγκριση της δραστικής ουσίας carvone, όπως ορίζεται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, λήγει στις 31 Ιουλίου 2019.

                     (4)

                     Υποβλήθηκε αίτηση για την ανανέωση της έγκρισης της δραστικής ουσίας carvone, σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (5), εντός της χρονικής περιόδου που ορίζεται στο εν λόγω άρθρο.

                     (5)

                     Ο αιτών υπέβαλε τους συμπληρωματικούς φακέλους που απαιτούνται σύμφωνα με το άρθρο 6 του εκτελεστικού κανονισμού (ΕΕ) αριθ. 844/2012. Το κράτος μέλος-εισηγητής διαπίστωσε ότι η αίτηση ήταν πλήρης.

                     (6)

                     Το κράτος μέλος-εισηγητής εκπόνησε έκθεση αξιολόγησης της ανανέωσης, σε συνεννόηση με το κράτος μέλος-συνεισηγητή, και την υπέβαλε στην Ευρωπαϊκή Αρχή για την Ασφάλεια των Τροφίμων («η Αρχή») και στην Επιτροπή στις 31 Μαΐου 2017.

                     (7)

                     Η Αρχή κοινοποίησε την έκθεση αξιολόγησης της ανανέωσης στον αιτούντα και στα κράτη μέλη για υποβολή παρατηρήσεων και διαβίβασε στην Επιτροπή τις παρατηρήσεις που έλαβε. Η Αρχή έθεσε επίσης τον συμπληρωματικό συνοπτικό φάκελο στη διάθεση του κοινού.

                     (8)

                     Στις 12 Ιουλίου 2018 η Αρχή κοινοποίησε στην Επιτροπή το συμπέρασμά της (6) σχετικά με το αν η ουσία carvone μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Στις 24 Ιανουαρίου 2019 η Επιτροπή παρουσίασε στη μόνιμη επιτροπή φυτών, ζώων, τροφίμων και ζωοτροφών αρχικό σχέδιο έκθεσης ανανέωσης για την ουσία carvone.

                     (9)

                     Ο αιτών είχε τη δυνατότητα να υποβάλει παρατηρήσεις επί του σχεδίου της έκθεσης ανανέωσης.

                     (10)

                     Όσον αφορά τα νέα κριτήρια για τον προσδιορισμό των ιδιοτήτων ενδοκρινικής διαταραχής που θεσπίζονται με τον κανονισμό (ΕΕ) 2018/605 της Επιτροπής (7), από το συμπέρασμα της Αρχής συνάγεται ότι είναι εξαιρετικά απίθανο η ουσία carvone να δρα ως ενδοκρινικός διαταράκτης μέσω του οιστρογονικού, του ανδρογονικού, του θυρεοειδογόνου ή του στεροειδογόνου μηχανισμού. Επιπλέον, τα διαθέσιμα στοιχεία και η επιστημονική εκτίμηση κινδύνου που διενήργησε η Αρχή υποδεικνύουν ότι η ουσία carvone δεν είναι πιθανό να προκαλέσει διαταραχές του ενδοκρινικού συστήματος. Ως εκ τούτου, η Επιτροπή κρίνει ότι η ουσία carvone δεν πρέπει να θεωρηθεί ουσία με ιδιότητες ενδοκρινικής διαταραχής.

                     (11)

                     Για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει τη δραστική ουσία carvone έχει αποδειχθεί ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.

                     (12)

                     Η εκτίμηση κινδύνου για την ανανέωση της έγκρισης της ουσίας carvone βασίζεται σε περιορισμένο αριθμό αντιπροσωπευτικών χρήσεων, όμως το γεγονός αυτό δεν επηρεάζει τις χρήσεις για τις οποίες μπορούν να εγκριθούν φυτοπροστατευτικά προϊόντα που περιέχουν την ουσία carvone. Συνεπώς, είναι σκόπιμο να μη διατηρηθεί ο περιορισμός στη χρήση της ουσίας ως ρυθμιστικού παράγοντα ανάπτυξης των φυτών. Ως εκ τούτου, είναι σκόπιμο να ανανεωθεί η έγκριση της ουσίας carvone.

                     (13)

                     Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.

                     (14)

                     Ο παρών κανονισμός θα πρέπει να εφαρμόζεται από την επομένη της ημερομηνίας λήξης της έγκρισης της δραστικής ουσίας carvone.

                     (15)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Ανανέωση της έγκρισης δραστικής ουσίας
            Η έγκριση της δραστικής ουσίας carvone, όπως προσδιορίζεται στο παράρτημα I, ανανεώνεται υπό τους όρους που αναφέρονται στο εν λόγω παράρτημα.

            Άρθρο 2
            Τροποποιήσεις του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.

            Άρθρο 3
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Αυγούστου 2019.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Μαΐου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 309 της 24.11.2009, σ. 1.

            (2)  Οδηγία 2008/44/ΕΚ της Επιτροπής, της 4ης Απριλίου 2008, για την τροποποίηση της οδηγίας 91/414/ΕΟΚ του Συμβουλίου, ούτως ώστε να καταχωριστούν οι ουσίες benthiavalicarb, boscalid, carvone, fluoxastrobin, Paecilomyces lilacinus και prothioconazole ως δραστικές ουσίες (EE L 94 της 5.4.2008, σ. 13).

            (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

            (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

            (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

            (6)  EFSA Journal 2018· 16(7):5390. Ευρωπαϊκή Αρχή για την Ασφάλεια των Τροφίμων (ΕFSA), 2018. Conclusion on the peer review of the pesticide risk assessment of the active substance carvone (Συμπέρασμα σχετικά με την επιστημονική εξέταση από ομοτίμους της εκτίμησης κινδύνου φυτοφαρμάκων όσον αφορά τη δραστική ουσία carvone). Διατίθεται ηλεκτρονικά στη διεύθυνση: www.efsa.europa.eu.

            (7)  Κανονισμός (ΕΕ) 2018/605 της Επιτροπής, της 19ης Απριλίου 2018, για την τροποποίηση του παραρτήματος II του κανονισμού (ΕΚ) αριθ. 1107/2009 με τον καθορισμό επιστημονικών κριτηρίων για τον προσδιορισμό των ιδιοτήτων ενδοκρινικής διαταραχής (ΕΕ L 101 της 20.4.2018, σ. 33).

            ΠΑΡΑΡΤΗΜΑ I

                        Κοινή ονομασία, αριθμοί ταυτοποίησης

                        Ονομασία IUPAC

                        Καθαρότητα (1)

                        Ημερομηνία έγκρισης

                        Λήξη της έγκρισης

                        Ειδικές διατάξεις

                        carvone (καρβόνη)
                        244-16-8 (d-carvone = S-carvone = (+)-carvone)
                        Carvone: 602
                        d-carvone: Δεν έχει αποδοθεί

                           (S)-5-ισοπροπενυλο-2-μεθυλοκυκλοεξ-2-εν-1-όνη
                        Ή
                        (S)-p-μινθα-6,8-διεν-2-όνη

                        923 g/kg d-carvone

                        1 Αυγούστου 2019

                        31 Ιουλίου 2034

                        Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία carvone, και ιδίως τα προσαρτήματά της I και II.
                        Κατά τη συνολική αξιολόγηση, τα κράτη μέλη δίνουν ιδιαίτερη προσοχή:

                                    —

                                    στην προστασία των χειριστών, εξασφαλίζοντας ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας.

                              Οι όροι χρήσης περιλαμβάνουν, κατά περίπτωση, μέτρα άμβλυνσης του κινδύνου. Θα πρέπει να λαμβάνεται ιδιαίτερα υπόψη το αναγκαίο χρονικό διάστημα πριν από την είσοδο στους χώρους αποθήκευσης μετά την εφαρμογή φυτοπροστατευτικών προϊόντων που περιέχουν carvone.
                        Ο αιτών υποβάλλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά:

                                    —

                                    τις επιπτώσεις των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα, όταν τα επιφανειακά ύδατα αντλούνται για την παραγωγή πόσιμου ύδατος.

                              Ο αιτών υποβάλλει τις πληροφορίες αυτές εντός δύο ετών από την ημερομηνία δημοσίευσης, από την Επιτροπή, καθοδηγητικού εγγράφου για την αξιολόγηση της επίδρασης των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα.

               (1)  Περαιτέρω λεπτομέρειες σχετικά με την ταυτότητα και τις προδιαγραφές της δραστικής ουσίας δίνονται στην έκθεση ανανέωσης.

            ΠΑΡΑΡΤΗΜΑ II
            Το παράρτημα του εκτελεστικού κανονισμού (ΕΕ) αριθ. 540/2011 της Επιτροπής τροποποιείται ως εξής:

                        1)

                        στο μέρος Α, η καταχώριση 165 για την ουσία carvone απαλείφεται·

                        2)

                        στο μέρος Β, προστίθεται η ακόλουθη καταχώριση:

                                    Αριθ.

                                    Κοινή ονομασία, αριθμοί ταυτοποίησης

                                    Ονομασία IUPAC

                                    Καθαρότητα (1)

                                    Ημερομηνία έγκρισης

                                    Λήξη της έγκρισης

                                    Ειδικές διατάξεις

                                    «135

                                    carvone (καρβόνη)
                                    244-16-8 (d-carvone = S-carvone = (+)-carvone)
                                    Carvone: 602
                                    d-carvone: Δεν έχει αποδοθεί

                                       (S)-5-ισοπροπενυλο-2-μεθυλοκυκλοεξ-2-εν-1-όνη
                                    Ή
                                    (S)-p-μινθα-6,8-διεν-2-όνη

                                    923 g/kg d-carvone

                                    1 Αυγούστου 2019

                                    31 Ιουλίου 2034

                                    Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία carvone, και ιδίως τα προσαρτήματά της I και II.
                                    Κατά τη συνολική αξιολόγηση, τα κράτη μέλη δίνουν ιδιαίτερη προσοχή:

                                                —

                                                στην προστασία των χειριστών, εξασφαλίζοντας ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας.

                                          Οι όροι χρήσης περιλαμβάνουν, κατά περίπτωση, μέτρα άμβλυνσης του κινδύνου. Θα πρέπει να λαμβάνεται ιδιαίτερα υπόψη το αναγκαίο χρονικό διάστημα πριν από την είσοδο στους χώρους αποθήκευσης μετά την εφαρμογή φυτοπροστατευτικών προϊόντων που περιέχουν carvone.
                                    Ο αιτών υποβάλλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά:

                                                —

                                                τις επιπτώσεις των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα, όταν τα επιφανειακά ύδατα αντλούνται για την παραγωγή πόσιμου ύδατος.

                                          Ο αιτών υποβάλλει τις πληροφορίες αυτές εντός δύο ετών από την ημερομηνία δημοσίευσης, από την Επιτροπή, καθοδηγητικού εγγράφου για την αξιολόγηση της επίδρασης των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα.».

               (1)  Περαιτέρω λεπτομέρειες σχετικά με την ταυτότητα και τις προδιαγραφές της δραστικής ουσίας δίνονται στην έκθεση ανανέωσης.


title: Εκτελεστικός κανονισμός (ΕΕ) 2019/707 της Επιτροπής, της 7ης Μαΐου 2019, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών α-cypermethrin, beflubutamid, benalaxyl, benthiavalicarb, bifenazate, boscalid, bromoxynil, καπτάν, cyazofamid, desmedipham, dimethoate, dimethomorph, diuron, ethephon, etoxazole, famoxadone, fenamiphos, flumioxazine, fluoxastrobin, φολπέτ, foramsulfuron, φορμετανάτη, metalaxyl-m, μεθειοκάρβη, metribuzin, milbemectin, Paecilomyces lilacinus στέλεχος 251, phenmedipham, phosmet, pirimiphos-methyl, propamocarb, prothioconazole, s-metolachlor και tebuconazole (Κείμενο που παρουσιάζει ενδιαφέρον για τον ΕΟΧ)

text:
                  8.5.2019

                  EL

                  Επίσημη Εφημερίδα της Ευρωπαϊκής Ένωσης

                  L 120/16

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/707 ΤΗΣ ΕΠΙΤΡΟΠΗΣ
         της 7ης Μαΐου 2019
         για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών α-cypermethrin, beflubutamid, benalaxyl, benthiavalicarb, bifenazate, boscalid, bromoxynil, καπτάν, cyazofamid, desmedipham, dimethoate, dimethomorph, diuron, ethephon, etoxazole, famoxadone, fenamiphos, flumioxazine, fluoxastrobin, φολπέτ, foramsulfuron, φορμετανάτη, metalaxyl-m, μεθειοκάρβη, metribuzin, milbemectin, Paecilomyces lilacinus στέλεχος 251, phenmedipham, phosmet, pirimiphos-methyl, propamocarb, prothioconazole, s-metolachlor και tebuconazole
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1) και ιδίως το άρθρο 17 πρώτο εδάφιο,
         Εκτιμώντας τα ακόλουθα:

                     (1)

                     Το τμήμα Α του παραρτήματος του εκτελεστικού κανονισμού (ΕΕ) αριθ. 540/2011της Επιτροπής (2) καθορίζει τις δραστικές ουσίες που θεωρούνται εγκριθείσες σύμφωνα με τον κανονισμό (ΕΚ) αριθ. 1107/2009.

                     (2)

                     Οι περίοδοι έγκρισης των δραστικών ουσιών famoxadone (φαμοξαδόνη), flumioxazine (φλουμιοξαζίνη) και metalaxyl-m (μεταλαξύλιο-M) παρατάθηκαν έως τις 30 Ιουνίου 2019 με τον εκτελεστικό κανονισμό (ΕΕ) 2018/917 της Επιτροπής (3). Οι αιτήσεις για την ανανέωση της καταχώρισης των δραστικών ουσιών famoxadone, flumioxazin και metalaxyl-m στο παράρτημα I της οδηγίας 91/414/ΕΟΚ του Συμβουλίου (4) υποβλήθηκαν σύμφωνα με το άρθρο 4 του κανονισμού (ΕΕ) αριθ. 1141/2010 της Επιτροπής (5).

                     (3)

                     Οι περίοδοι έγκρισης των δραστικών ουσιών α-cypermethrin (α-κυπερμεθρίνη), beflubutamid (βεφλουβουταμίδη), benalaxyl (βεναλαξύλιο), benthiavalicarb (βενθειαβαλικάρβη), bifenazate (βιφαιναζάτη), boscalid (βοσκαλίδη), bromoxynil (βρωμοξυνίλη), captan (καπτάνη), cyazofamid (κυαζωφαμίδη), desmedipham (δεσμεδιφάμη), dimethoate (διμεθοάτη), dimethomorph (διμεθομόρφη), ethephon (αιθεφόνη), etoxazole (ετοξαζόλη), fenamiphos (φαιναμιφός), fluoxastrobin (φλουοξαστροβίνη), folpet (φολπέτ), foramsulfuron (φοραμσουλφουρόνη), formetanate (φορμετανάτη), methiocarb (μεθειοκάρβη), metribuzin (μετριβουζίνη), milbemectin (μιλβεμεκτίνη), Paecilomyces lilacinus στέλεχος 251, phenmedipham (φαινομεδιφάμη), phosmet (φοσμέτ), pirimiphos-methyl (μεθυλικό πιριμιφός), propamocarb (προπαμοκάρβη), prothioconazole (προθειοκοναζόλη) και s-metolachlor (S-μετολαχλώριο) παρατάθηκαν έως τις 31 Ιουλίου 2019 με τον εκτελεστικό κανονισμό (ΕΕ) 2018/917.

                     (4)

                     Η περίοδος έγκρισης της δραστικής ουσίας diuron (διουρόνη) παρατάθηκε έως τις 30 Σεπτεμβρίου 2019 με τον εκτελεστικό κανονισμό (ΕΕ) 2018/1262 της Επιτροπής (6).

                     (5)

                     Η περίοδος έγκρισης της δραστικής ουσίας tebuconazole (τεβουκοναζόλη) θα λήξει στις 31 Αυγούστου 2019 (7).

                     (6)

                     Υποβλήθηκαν αιτήσεις για την ανανέωση των εγκρίσεων των ουσιών που αναφέρονται στις αιτιολογικές σκέψεις 3 έως 5 σύμφωνα με τον εκτελεστικό κανονισμό (ΕΕ) αριθ. 844/2012 της Επιτροπής (8).

                     (7)

                     Επειδή η αξιολόγηση των ουσιών έχει καθυστερήσει για λόγους ανεξάρτητους από τη θέληση των αιτούντων, οι εγκρίσεις αυτών των δραστικών ουσιών ενδέχεται να λήξουν προτού ληφθεί απόφαση σχετικά με την ανανέωσή τους. Συνεπώς, είναι αναγκαίο να παραταθούν οι περίοδοι έγκρισής τους.

                     (8)

                     Βάσει του σκοπού που αναφέρεται στο άρθρο 17 πρώτο εδάφιο του κανονισμού (ΕΚ) αριθ. 1107/2009, όσον αφορά περιπτώσεις στις οποίες η Επιτροπή εκδίδει κανονισμό που προβλέπει ότι η έγκριση μιας δραστικής ουσίας που αναφέρεται στο παράρτημα του παρόντος κανονισμού δεν ανανεώνεται επειδή δεν πληρούνται τα κριτήρια έγκρισης, η Επιτροπή ορίζει ως ημερομηνία λήξης την ίδια ημερομηνία που ίσχυε πριν από τον παρόντα κανονισμό ή την ημερομηνία έναρξης ισχύος του κανονισμού που προβλέπει ότι η έγκριση της δραστικής ουσίας δεν ανανεώνεται, όποια από τις δύο είναι μεταγενέστερη. Όσον αφορά περιπτώσεις στις οποίες η Επιτροπή εκδίδει κανονισμό που προβλέπει την ανανέωση δραστικής ουσίας που αναφέρεται στο παράρτημα του παρόντος κανονισμού, η Επιτροπή θα επιδιώξει να ορίσει τη συντομότερη δυνατή ημερομηνία εφαρμογής, όπως επιβάλλουν οι περιστάσεις.

                     (9)

                     Ως εκ τούτου, θα πρέπει να τροποποιηθεί αναλόγως ο εκτελεστικός κανονισμός (ΕΕ) αριθ. 540/2011.

                     (10)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Μαΐου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 309 της 24.11.2009, σ. 1.

            (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

            (3)  Εκτελεστικός κανονισμός (ΕΕ) 2018/917 της Επιτροπής, της 27ης Ιουνίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών α-cypermethrin, beflubutamid, benalaxyl, benthiavalicarb, bifenazate, boscalid, bromoxynil, καπτάν, carvone, chlorpropham, cyazofamid, desmedipham, dimethoate, dimethomorph, diquat, ethephon, ethoprophos, etoxazole, famoxadone, fenamidone, fenamiphos, flumioxazine, fluoxastrobin, φολπέτ, foramsulfuron, φορμετανάτη, Gliocladium catenulatum στέλεχος: J1446, isoxaflutole, metalaxyl-m, μεθειοκάρβη, methoxyfenozide, metribuzin, milbemectin, oxasulfuron, Paecilomyces lilacinus στέλεχος 251, phenmedipham, phosmet, pirimiphos-methyl, propamocarb, prothioconazole, pymetrozine και s-metolachlor (ΕΕ L 163 της 28.6.2018, σ. 13).

            (4)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

            (5)  Κανονισμός (ΕΕ) αριθ. 1141/2010 της Επιτροπής, της 7ης Δεκεμβρίου 2010, για τη θέσπιση της διαδικασίας ανανέωσης της καταχώρισης μιας δεύτερης ομάδας δραστικών ουσιών στο παράρτημα I της οδηγίας 91/414/ΕΟΚ του Συμβουλίου και για την κατάρτιση του καταλόγου των ουσιών αυτών (ΕΕ L 322 της 8.12.2010, σ. 10).

            (6)  Εκτελεστικός κανονισμός (ΕΕ) 2018/1262 της Επιτροπής, της 20ής Σεπτεμβρίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών 1-methylcyclopropene, beta-cyfluthrin, chlorothalonil, chlorotoluron, clomazone, cypermethrin, daminozide, deltamethrin, dimethenamid-p, diuron, fludioxonil, flufenacet, flurtamone, fosthiazate, indoxacarb, MCPA, MCPB, prosulfocarb, thiophanate-methyl και tribenuron (ΕΕ L 238 της 21.9.2018, σ. 62).

            (7)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

            (8)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

            ΠΑΡΑΡΤΗΜΑ
            Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται ως εξής:

                        (1)

                        στην έκτη στήλη, «Λήξη της έγκρισης», της καταχώρισης 35, Famoxadone, η ημερομηνία αντικαθίσταται από την ημερομηνία «30 Ιουνίου 2020»·

                        (2)

                        στην έκτη στήλη, «Λήξη της έγκρισης», της καταχώρισης 37, Metalaxyl-M, η ημερομηνία αντικαθίσταται από την ημερομηνία «30 Ιουνίου 2020»·

                        (3)

                        στην έκτη στήλη, «Λήξη της έγκρισης», της καταχώρισης 39, Flumioxazine, η ημερομηνία αντικαθίσταται από την ημερομηνία «30 Ιουνίου 2020»·

                        (4)

                        στην έκτη στήλη, «Λήξη της έγκρισης», της καταχώρισης 44, Foramsulfuron, η ημερομηνία αντικαθίσταται από την ημερομηνία «31 Ιουλίου 2020»·

                        (5)

                        στην έκτη στήλη, «Λήξη της έγκρισης», της καταχώρισης 46, Cyazofamid, η ημερομηνία αντικαθίσταται από την ημερομηνία «31 Ιουλίου 2020»·

                        (6)

                        στην έκτη στήλη, «Λήξη της έγκρισης», της καταχώρισης 83, α-Cypermethrin, η ημερομηνία αντικαθίσταται από την ημερομηνία «31 Ιουλίου 2020»·

                        (7)

                        στην έκτη στήλη, «Λήξη της έγκρισης», της καταχώρισης 84, Benalaxyl, η ημερομηνία αντικαθίσταται από την ημερομηνία «31 Ιουλίου 2020»·

                        (8)

                        στην έκτη στήλη, «Λήξη της έγκρισης», της καταχώρισης 85, Bromoxynil, η ημερομηνία αντικαθίσταται από την ημερομηνία «31 Ιουλίου 2020»·

                        (9)

                        στην έκτη στήλη, «Λήξη της έγκρισης», της καταχώρισης 86, Desmedipham, η ημερομηνία αντικαθίσταται από την ημερομηνία «31 Ιουλίου 2020»·

                        (10)

                        στην έκτη στήλη, «Λήξη της έγκρισης», της καταχώρισης 88, Phenmedipham, η ημερομηνία αντικαθίσταται από την ημερομηνία «31 Ιουλίου 2020»·

                        (11)

                        στην έκτη στήλη, «Λήξη της έγκρισης», της καταχώρισης 97, S-metolachlor, η ημερομηνία αντικαθίσταται από την ημερομηνία «31 Ιουλίου 2020»·

                        (12)

                        στην έκτη στήλη, «Λήξη της έγκρισης», της καταχώρισης 99, Etoxazole, η ημερομηνία αντικαθίσταται από την ημερομηνία «31 Ιουλίου 2020»·

                        (13)

                        στην έκτη στήλη, «Λήξη της έγκρισης», της καταχώρισης 109, Bifenazate, η ημερομηνία αντικαθίσταται από την ημερομηνία «31 Ιουλίου 2020»·

                        (14)

                        στην έκτη στήλη, «Λήξη της έγκρισης», της καταχώρισης 110, Milbemectin, η ημερομηνία αντικαθίσταται από την ημερομηνία «31 Ιουλίου 2020»·

                        (15)

                        στην έκτη στήλη, «Λήξη της έγκρισης», της καταχώρισης 141, Fenamiphos, η ημερομηνία αντικαθίσταται από την ημερομηνία «31 Ιουλίου 2020»·

                        (16)

                        στην έκτη στήλη, «Λήξη της έγκρισης», της καταχώρισης 142, Ethephon, η ημερομηνία αντικαθίσταται από την ημερομηνία «31 Ιουλίου 2020»·

                        (17)

                        στην έκτη στήλη, «Λήξη της έγκρισης», της καταχώρισης 145, Καπτάν, η ημερομηνία αντικαθίσταται από την ημερομηνία «31 Ιουλίου 2020»·

                        (18)

                        στην έκτη στήλη, «Λήξη της έγκρισης», της καταχώρισης 146, Φολπέτ, η ημερομηνία αντικαθίσταται από την ημερομηνία «31 Ιουλίου 2020»·

                        (19)

                        στην έκτη στήλη, «Λήξη της έγκρισης», της καταχώρισης 147, Φορμετανάτη, η ημερομηνία αντικαθίσταται από την ημερομηνία «31 Ιουλίου 2020»·

                        (20)

                        στην έκτη στήλη, «Λήξη της έγκρισης», της καταχώρισης 148, Μεθειοκάρβη, η ημερομηνία αντικαθίσταται από την ημερομηνία «31 Ιουλίου 2020»·

                        (21)

                        στην έκτη στήλη, «Λήξη της έγκρισης», της καταχώρισης 149, Dimethoate, η ημερομηνία αντικαθίσταται από την ημερομηνία «31 Ιουλίου 2020»·

                        (22)

                        στην έκτη στήλη, «Λήξη της έγκρισης», της καταχώρισης 150, Dimethomorph, η ημερομηνία αντικαθίσταται από την ημερομηνία «31 Ιουλίου 2020»·

                        (23)

                        στην έκτη στήλη, «Λήξη της έγκρισης», της καταχώρισης 152, Metribuzin, η ημερομηνία αντικαθίσταται από την ημερομηνία «31 Ιουλίου 2020»·

                        (24)

                        στην έκτη στήλη, «Λήξη της έγκρισης», της καταχώρισης 153, Phosmet, η ημερομηνία αντικαθίσταται από την ημερομηνία «31 Ιουλίου 2020»·

                        (25)

                        στην έκτη στήλη, «Λήξη της έγκρισης», της καταχώρισης 154, Propamocarb, η ημερομηνία αντικαθίσταται από την ημερομηνία «31 Ιουλίου 2020»·

                        (26)

                        στην έκτη στήλη, «Λήξη της έγκρισης», της καταχώρισης 156, Pirimiphos-methyl, η ημερομηνία αντικαθίσταται από την ημερομηνία «31 Ιουλίου 2020»·

                        (27)

                        στην έκτη στήλη, «Λήξη της έγκρισης», της καταχώρισης 158, Beflubutamid, η ημερομηνία αντικαθίσταται από την ημερομηνία «31 Ιουλίου 2020»·

                        (28)

                        στην έκτη στήλη, «Λήξη της έγκρισης», της καταχώρισης 163, Benthiavalicarb, η ημερομηνία αντικαθίσταται από την ημερομηνία «31 Ιουλίου 2020»·

                        (29)

                        στην έκτη στήλη, «Λήξη της έγκρισης», της καταχώρισης 164, Boscalid, η ημερομηνία αντικαθίσταται από την ημερομηνία «31 Ιουλίου 2020»·

                        (30)

                        στην έκτη στήλη, «Λήξη της έγκρισης», της καταχώρισης 166, Fluoxastrobin, η ημερομηνία αντικαθίσταται από την ημερομηνία «31 Ιουλίου 2020»·

                        (31)

                        στην έκτη στήλη, «Λήξη της έγκρισης», της καταχώρισης 167, Paecilomyces lilacinus στέλεχος 251, η ημερομηνία αντικαθίσταται από την ημερομηνία «31 Ιουλίου 2020»·

                        (32)

                        στην έκτη στήλη, «Λήξη της έγκρισης, της καταχώρισης 168, Prothioconazole, η ημερομηνία αντικαθίσταται από την ημερομηνία «31 Ιουλίου 2020»·

                        (33)

                        στην έκτη στήλη, «Λήξη της έγκρισης, της καταχώρισης 192, Diuron, η ημερομηνία αντικαθίσταται από την ημερομηνία «30 Σεπτεμβρίου 2020»·

                        (34)

                        στην έκτη στήλη, «Λήξη της έγκρισης, της καταχώρισης 268, Tebuconazole, η ημερομηνία αντικαθίσταται από την ημερομηνία «31 Αυγούστου 2020».


title: Εκτελεστικός κανονισμός (ΕΕ) 2019/889 της Επιτροπής, της 22ας Μαΐου 2019, για την έγκριση τροποποίησης των προδιαγραφών προστατευόμενης ονομασίας προέλευσης ή προστατευόμενης γεωγραφικής ένδειξης «Barbera d'Asti» (ΠΟΠ)

text:
                  29.5.2019

                  EL

                  Επίσημη Εφημερίδα της Ευρωπαϊκής Ένωσης

                  L 142/47

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/889 ΤΗΣ ΕΠΙΤΡΟΠΗΣ
         της 22ας Μαΐου 2019
         για την έγκριση τροποποίησης των προδιαγραφών προστατευόμενης ονομασίας προέλευσης ή προστατευόμενης γεωγραφικής ένδειξης «Barbera d'Asti» (ΠΟΠ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 99,
         Εκτιμώντας τα ακόλουθα:

                     (1)

                     Η Επιτροπή εξέτασε την αίτηση για έγκριση τροποποίησης των προδιαγραφών της προστατευόμενης ονομασίας προέλευσης «Barbera d'Asti» που κατατέθηκε από την Ιταλία σύμφωνα με το άρθρο 105 του κανονισμού (ΕΕ) αριθ. 1308/2013.

                     (2)

                     Η Επιτροπή δημοσίευσε την αίτηση για έγκριση τροποποίησης των προδιαγραφών δυνάμει του άρθρου 97 παράγραφος 3 του κανονισμού (ΕΕ) αριθ. 1308/2013 στην Επίσημη Εφημερίδα της Ευρωπαϊκής Ένωσης (2).

                     (3)

                     Καμία δήλωση ένστασης δεν έχει κοινοποιηθεί στην Επιτροπή βάσει του άρθρου 98 του κανονισμού (ΕΕ) αριθ. 1308/2013.

                     (4)

                     Συνεπώς, είναι σκόπιμο να εγκριθεί η τροποποίηση των προδιαγραφών σύμφωνα με το άρθρο 99 του κανονισμού (ΕΕ) αριθ. 1308/2013.

                     (5)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Barbera d'Asti» (ΠΟΠ).

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Μαΐου 2019.

                  Για την Επιτροπή

               Phil HOGAN

                  Μέλος της Επιτροπής

            (1)  ΕΕ L 347 της 20.12.2013, σ. 671.

            (2)  ΕΕ C 60 της 15.2.2019, σ. 4.